Høringskonsulentens endelige rapport (1)

(Sag AT.40410 — Ethylen)

(2021/C 24/08)

Udkastet til afgørelse, der er rettet til Westlake (2), Orbia (3), Clariant (4) og Celanese (5) (under ét »parterne«), vedrører en samlet og vedvarende overtrædelse af artikel 101 i TEUF, der omfatter Belgien, Nederlandene, Frankrig og Tyskland, og som fandt sted mellem den 26. december 2011 og den 29. marts 2017. Ifølge udkastet til afgørelse deltog de virksomheder, der udgør parterne, i overtrædelsen, som bestod i at udveksle følsomme kommercielle og prisrelaterede oplysninger og fastsætte et priselement i forbindelse med køb af ethylen.

Den 10. juli 2018 indledte Kommissionen proceduren efter artikel 11, stk. 6, i Rådets forordning (EF) nr. 1/2003 (6) over for parterne.

Efter forligsforhandlinger (7) og forligsindlæg (8) i henhold til artikel 10a, stk. 2, i forordning (EF) nr. 773/2004 (9) vedtog Kommissionen den 7. februar 2020 en klagepunktsmeddelelse, der var rettet til parterne.

I deres respektive svar på klagepunktsmeddelelsen bekræftede parterne i henhold til artikel 10a, stk. 3, i Kommissionens forordning (EF) nr. 773/2004, at klagepunktsmeddelelsen afspejlede indholdet af deres forligsindlæg, og at de derfor fortsat ønskede at følge forligsproceduren.

Jeg har i overensstemmelse med artikel 16 i afgørelse 2011/695/EU undersøgt, om udkastet til afgørelse kun omhandler klagepunkter, som parterne har haft mulighed for at fremsætte bemærkninger til. Det har jeg konkluderet, at det gør.

På baggrund heraf og i betragtning af, at parterne ikke har fremsat anmodninger eller klager til mig (10), finder jeg, at alle parternes proceduremæssige rettigheder i denne sag er blevet respekteret.

Wouter WILS

(1) I henhold til artikel 16 i afgørelse 2011/695/EU vedtaget af formanden for Europa-Kommissionen den 13. oktober 2011 om høringskonsulentens funktion og kompetenceområde under behandlingen af visse konkurrencesager (EUT L 275 af 20.10.2011, s. 29).

(2) Westlake Chemical Corporation, Westlake Germany GmbH & Co. KG, Vinnolit GmbH & Co. KG og Vinnolit Holdings GmbH (under ét »Westlake«).

(3) Orbia Advance Corporation, S.A.B. de C.V. (indtil den 5. september 2019 blev den juridiske enhed kaldt Mexichem S.A.B. de C.V.) og Vestolit GmbH (under ét »Orbia«).

(4) Clariant AG og Clariant International AG (under ét »Clariant«).

(5) Celanese Corporation, Celanese Services Germany GmbH og Celanese Europe B.V. (under ét »Celanese«).

(6) Rådets forordning (EF) nr. 1/2003 af 16. december 2002 om gennemførelse af konkurrencereglerne i traktatens artikel 81 og 82 (EFT L 1 af 4.1.2003, s. 1).

(7) Forligsmøderne fandt sted mellem den 18. september 2018 og den 12. november 2019.

(8) Parterne indgav deres formelle anmodninger om forlig mellem den 19. november 2019 og den 6. januar 2020.

(9) Kommissionens forordning (EF) nr. 773/2004 af 7. april 2004 om Kommissionens gennemførelse af procedurer i henhold til EF-traktatens artikel 81 og 82 (EUT L 123 af 27.4.2004, s. 18).

(10) I henhold til artikel 15, stk. 2, i afgørelse 2011/695/EU kan parter, der i kartelsager indleder forligsforhandlinger efter artikel 10a i forordning (EF) nr. 773/2004, på et hvilket som helst tidspunkt under forligsproceduren henvende sig til høringskonsulenten for at sikre, at de på effektiv vis kan udøve deres proceduremæssige rettigheder. Se også punkt 18 i Kommissionens meddelelse 2008/C 167/01 om forligsprocedurer med henblik på vedtagelse af beslutninger i henhold til artikel 7 og artikel 23 i Rådets forordning (EF) nr. 1/2003 i kartelsager (EUT C 167 af 2.7.2008, s. 1).